Ավիացիոն բժշկագիտություն

Ավիացիոն բժշկագիտություն, բժշկագիտության բաժին, որի նպատակն է օդագնացության անվտանգության բժշկական ապահովումը։

Կազմ 
Ավիացիոն բժշկագիտության կազմի մեջ մտնում են՝
 ավիացիոն ֆիզիոլոգիա
 ավիացիոն հիգիենա
 ավիացիոն թունագիտություն
 ավիացիոն հոգեբանություն
 ավիացիոն կենսաքիմիա
 թռչող անձնակազմի բժշկական փորձաքննություն։

Ուսումնասիրման առարկան 
Ուսումնասիրման առարկան է.
 օրգանիզմի բացառիկ վիճակները՝ թռիչքային հոգնածությունը և գերհոգնածությունը, քրոնիկական հոգնածությունը, բարձունքային, օդային հիվանդությունները,
 թռչող անձնակազմի գործունեությունը,
 մասնագիտական յուրահատուկ պայմանները։

Խնդիրներ 
Խնդիրներն են.
 թռչող անձնակազմի աշխատունակության բարձր մակարդակի, առողջության, «թռիչքային երկարակեցության» ապահովումը,
 օդաչուների աշխատանքի, կենցաղի, սննդի և հանգստի ֆիզիոլոգա-հիգիենային նորմաների, ինչպես նաև օրգանիզմի դիմադրողականությունը բարձրացնող միջոցառումների մշակումը,
 օդային ծառայության մեջ ընդունվողների բժշկական ընտրությունը, տարբեր վնասակար գործոններից մարդու օրգանիզմը պաշտպանելու միջոցների ապահովումը (ինքնաթիռի հերմետիկ խցիկներ, թթվածնա-շնչառական գործիքներ)։

Ուսումնասիրում է նաև օդային աղետների պատճառները, մշակում թռչող անձնակազմին և ուղևորներին բժշկական օգնություն ցույց տալու կոնկրետ միջոցառումներ։

Մեթոդներ 
Ավիացիոն բժշկագիտության տարածված մեթոդներից են.
 զանազան սարքերի օգնությամբ (բարոխցիկներ, ցենտրիֆուգա և այլն) յուրահատուկ պայմանների մոդելավորումը,
 ինքնուրույն կամ հեռավորությունից ղեկավարվող սարքերի օգնությամբ օրգանիզմի գործունեության մասին ինֆորմացիայի ստացումը և մշակումը, *բարձունքային կլիմայավարժեցման օգնությամբ օրգանիզմի ընդհանուր դիմադրողականության բարձրացումը։

Ավիացիոն բժշկագիտության բազմաթիվ պրոբլեմներ և մեթոդներ սերտորեն առնչվում են տիեզերական բժշկագիտության պրոբլեմների և մեթոդների հետ։

Զարգացում 
Ավիացիոն բժշկագիտության զարգացման ժամանակակից բնորոշ գծերն են.
 թռիչքի գիտական կազմակերպումը,
 ավիացիոն տեխնիկայի աճող պահանջներին համապատասխան հատուկ ֆունկցիոնալ ախտորոշման մեթոդների զարգացումը,
 օրգանիզմի և միջավայրի փոխհարաբերության նոր, ընդհանուր օրինաչափությունների որոնումները,
 մաթեմատիկական մեթոդների և կիբեռնետիկայի ներդրումը,
 թռիչքի պայմաններում «մարդ-մեքենա» համակարգի ուսումնասիրումը,
 ստացված արդյունքների ընդհանրացումը։

Ավիացիոն բժշկագիտության միջազգային կազմակերպությունը ավիացիոն և տիեզերական բժշկագիտության ինտերնացիոնալ ակադեմիան է (կենտրոնը՝ Փարիզ)։ ԽՍՀՄ-ում ավիացիոն բժշկագիտության մասնագետներ պատրաստում են բժիշկների կատարելագործման կենտրոնական ինստուտի ավիացիոն բժշկագիտության ամբիոնը (Մոսկվա) և Ս. Մ. Կիրովի անվան ռազմա-բժշկական ակադեմիան (Լենինգրադ)

Բժշկագիտության բաժին